নরসিংদী জেলা কারাগার

নরসিংদী জেলা কারাগার বা নরসিংদী জেল হলো বাংলাদেশের ঢাকা-সিলেট মহাসড়কের কাছে অবস্থিত নরসিংদী জেলার কেন্দ্রীয় কারাগার।
ইতিহাস
১৯৮৩ সালে নরসিংদী কারাগার একটি মহকুমা কারাগার হিসেবে স্থাপিত হয়। এটির একটি স্লোগান ছিল: "রাখিব নিরাপদ, দেখাব আলোর পথ"। ১৯৯৮ সালে এটিকে জেলা কারাগারে উন্নীত করা হয়। ২০১৯ সালে, জাতীয় অর্থনৈতিক পরিষদের নির্বাহী কমিটি (একনেক) নতুন নরসিংদী জেলা কারাগার নির্মাণের জন্য ৩২৭ কোটি টাকার একটি প্রকল্প অনুমোদন করে, যা গণপূর্ত অধিদপ্তর কর্তৃক বাস্তবায়িত হবে।
২০২৪ সালে কারাগারে হামলা
১৯ জুলাই ২০২৪ সালে, বাংলাদেশে কোটা সংস্কার আন্দোলনের সময় শত শত লোক কারাগারটিতে হামলা চালায় এবং আগুন ধরিয়ে দেয়। এই হট্টগোলের মধ্যে, আনসারুল্লাহ বাংলা টিম এবং জামাত-উল-মুজাহিদীন বাংলাদেশ এর সদস্যসহ মোট ৮২৬ জন বন্দী পালিয়ে যায়। আন্দোলন চলাকালে নরসিংদী জেলা কারাগারই প্রথম আক্রান্ত কারাগার ছিল। হামলার সময় কারাগার থেকে ৮৫টি আগ্নেয়াস্ত্র এবং প্রায় ৯,০০০ গোলাবারুদ চুরি হয়ে যায়। কিছু রক্ষী বন্দীদের ছদ্মবেশে এই হামলা থেকে পালিয়ে যায়। এসময় অন্যান্য কারাগারে আরও দাঙ্গা ও হামলার ফলে ২,২৩২ জন বন্দী পালিয়ে যায়, কিন্তু তাদের অর্ধেকই শীঘ্রই আত্মসমর্পণ করে। নরসিংদী জেলা পুলিশ সুপার মোহাম্মদ মোস্তাফিজুর রহমানের তথ্যমতে, কারাগারে এই হামলার ঘটনায় ১১টি মামলা দায়ের করা হয়েছে। জেল সুপার আবুল কালাম আজাদ জানান যে, হামলাকারীরা তাদের জিম্মি করেছিল এবং তারা জেলা পুলিশের কাছ থেকে কোনো সহায়তা পাননি। স্বরাষ্ট্রমন্ত্রী আসাদুজ্জামান খাঁন কামাল কারাগারটি পরিদর্শন করেন, এবং পালিয়ে যাওয়া কয়েকজন বন্দী নরসিংদী জেলা আইনজীবী সমিতির মাধ্যমে আত্মসমর্পণ করে। পরবর্তীতে ৭৭ জন কারারক্ষীকে সাময়িকভাবে বরখাস্ত করা হয়।

৫ আগস্ট শেখ হাসিনা নেতৃত্বাধীন আওয়ামী লীগ সরকারের পতনের পর, বাংলাদেশের আরও ১৭টি কারাগারে ভাঙচুর ও হামলার ঘটনা ঘটে। শেরপুর জেলা কারাগার ও সাতক্ষীরা জেলা কারাগারের সকল বন্দী পালিয়ে যায়। জামালপুর জেলা কারাগার হামলায় ব্যাপকভাবে ক্ষতিগ্রস্ত হয়, কিন্তু কেউ পালাতে পারেনি। কুষ্টিয়া জেলা কারাগার থেকে ১০৫ জন এবং কাশিমপুর কেন্দ্রীয় কারাগার থেকে ২০০ জন বন্দী পালিয়ে যায়। ফেব্রুয়ারি ২০২৫ সালের মধ্যে নরসিংদী জেলা কারাগার থেকে পালানো বন্দিদের ধরার জন্য ব্যাপক অভিযানের পরও ১৮৪ জন বন্দি এখনও পলাতক।

তথ্যসূত্র

বিষয়শ্রেণী:বাংলাদেশের কারাগার
বিষয়শ্রেণী:নরসিংদী জেলা